Rusija je stavila veto na UN-ovu rezoluciju čiji cilj je bio osuda masakra koji se 1995. godine dogodio u Srebrenici i to zato što se u tom dokumentu navodi kako je ondje počinjen genocid, piše AP.

Rezolucijom je Vijeće sigurnosti željelo obilježiti 20. godišnjicu od masakra 8 tisuća muškaraca i dječaka te osuditi taj stravičan zločin.

SAD i Velika Britanija nisu uspjele uvjeriti Rusiju

10 članica Vijeća sigurnosti glasovalo je za rezoluciju, dok su Kina, Nigerija, Angola i Venezuela bile suzdržane.

Glasovanje je jučer bilo odgođeno jer su si Velika Britanija i SAD uzele vremena kako bi pokušale uvjeriti Rusiju da ne stavi veto na rezoluciju u kojoj bi se osudilo i negiranje da je taj masakr bio genocid. Ruski veleposlanik pri UN-u Vitalij Čurkin kazao je da britanski prijedlog rezolucije "nije bio konstruktivan, izazvao bi sukobe te je bio politički motiviran".

"O tom pitanju ne postoji konsenzus niti u BiH"

Ruski veleposlanik kazao je da bi se u društvu Bosne i Hercegovine izazvale dodatne podjele kada bi se samo Srbe okrivilo za zločine tijekom rata u BiH. – Usvajanje ove rezolucije bilo bi kontraproduktivno i vodilo bi do jačanja tenzija u regiji. O tom pitanju ne postoji konsenzus niti u BiH – kazao je Čurkin.

Srbija, kao i Republika Srpska, negiraju da je masovno ubojstvo, koje su počinile vojne snage bosanskih Srba, u Srebrenici bilo genocid. Britanski veleposlanik pri UN-u Matthew Rycroft tvrdio je da se u ovom dokumentu Srbi ne osuđuju kao narod nego da se u njemu poziva na pomirenje. – Razlike u našim mišljenjima su je li taj zločin bio genocid. To nije presuda Vijeća sigurnosti, nego kvalifikacija iz presuda Međunarodnog suda pravde i Međunarodnog suda za bivšu Jugoslaviju – kazao je Rycroft.

– Nazvati ti taj zločin drukčije, bilo bi sprečavanje, a ne pomaganje u pomirbi – zaključio je Rycroft.

>>Merkel izvlači Srbiju i BiH iz Putinova zagrljaja